b'\n_START_ARTICLE_\nRuka od dragulja (1968.)\n_START_PARAGRAPH_\nRuka od dragulja (rus. \xd0\x91\xd1\x80\xd0\xb8\xd0\xbb\xd0\xbb\xd0\xb8\xd0\xb0\xd0\xbd\xd1\x82\xd0\xbe\xd0\xb2\xd0\xb0\xd1\x8f \xd1\x80\xd1\x83\xd0\xba\xd0\xb0) je ruska komedija snimljena 1968. godine u re\xc5\xbeiji Leonida Gajdaja, poznata kao jedan od najpopularnijih filmova u povijesti sovjetske kinematografije._NEWLINE_Protagonist, koga tuma\xc4\x8di Jurij Nikulin je skromni slu\xc5\xbebenik koji zajedno s obitelji odlazi na krstarenje koje uklju\xc4\x8duje posjet neimenovanoj stranoj dr\xc5\xbeavi gdje ga banda Crna burza zamijeni za svog \xc4\x8dlana i uklju\xc4\x8di u operaciju krijum\xc4\x8darenja dragulja koriste\xc4\x87i njegovu ruku u gipsu. Pri povratku o svemu obavijesti policiju, te ga ona potom anga\xc5\xbeira kako bi kriminalce uhvatio u klopku, dok njegova supruga (\xc4\x8diji lik tuma\xc4\x8di Nina Grebe\xc5\xa1kova) postaje uvjerena da joj je mu\xc5\xbe postao strani \xc5\xa1pijun ili ima izvanbra\xc4\x8dnu aferu._NEWLINE_Film je nastao po ideji Jakova Kostjukovskog koji je u jednom \xc4\x8dasopisu pro\xc4\x8ditao \xc4\x8dlanak o stvarnim doga\xc4\x91ajima u \xc5\xa0vicarskoj, odnosno grupi kriminalaca koja je tako\xc4\x91er poku\xc5\xa1avala krijum\xc4\x8dariti dragulje koriste\xc4\x87i ruke u gipsu. Film je sniman u studijima u Moskvi, ali i lokacijama u So\xc4\x8diju, Tuapseu (u tada\xc5\xa1njoj Gruziji) te Bakuu (u tada\xc5\xa1njem Azerbajd\xc5\xbeanu), koji je "glumio" zapadnu dr\xc5\xbeavu. _NEWLINE_Re\xc5\xbeiser filma Gajdaj prilikom snimanja je iz scenarija morao izbaciti i promijeniti dio sadr\xc5\xbeaja zbog zamjerki cenzora iz Hudsovjeta - scene u kojima se pojavljjue KGB, kriti\xc4\x8dki podbada tada\xc5\xa1nje socijalisti\xc4\x8dko ure\xc4\x91enje i sugerira da protagonist potajno posje\xc4\x87uje sinagogu. Neke od scena koje je Hudsovjet namjeravao izbaciti, a koje se odnose na pijanstvo, prostituciju (dodu\xc5\xa1e prakticiranu u stranim zemljama) i preljub, Gajdaj je zadr\xc5\xbeao zahvaljuju\xc4\x87i tome \xc5\xa1to je namjerno snimio za cenzore \xc5\xa1okatnu (i u kontekstu zapleta neobja\xc5\xa1njivu) zavr\xc5\xa1nicu koja sadr\xc5\xbei nuklearnu eksploziju na moru; cenzori su inzistirali da se odbaci, dok na ostale "problemati\xc4\x8dne" sadr\xc5\xbeaje nisu obra\xc4\x87ali pa\xc5\xbenju._NEWLINE_Film je prikazan s velikim uspjehom te je, prema slu\xc5\xbebenim podacima, imao preko 76 milijuna gledatelja, postav\xc5\xa1i najpopularniji film godine u tada\xc5\xa1njem Sovjetskom Savezu. Kasnije je postao predmetom brojnih referenci i posveta u sovjetskim i post-sovjetskim filmovima i TV-emisijama, kako u Rusiji, tako i u drugim dijelovima biv\xc5\xa1eg SSSR-a. U So\xc4\x8diju je na mjestu gdje se film snimao podignut spomenik 2010. godine.'